Virginiju ponovno trese 'zlatna groznica'
Potraga za zlatom u potocima za većinu je zabavan hobi, ali ima i onih koji se - pod utjecajem vijesti s burze - namjeravaju obogatiti
Bill Oliver: "Nikad ne znate kad ćete naići na pravi grumen. A možda nikad ni nećete. Ovdje ga nitko nije našao u posljednjih 10 godina, ali svi znaju da ih ima. Samo se nikom još nije posrećilo..." Uz rast cijene zlata, u nekim dijelovima Sjedinjenih Država ponovo postaje sve popularnija potraga za zlatom. Krajem 19. stoljeća, savezna država Virginia imala je mnogobrojne rudnike zlata. Zlato se čak i danas može naći u potocima središnje Virginije. Želja za razmjerno lakom zaradom navela je mnoge da kupe opremu i krenu put obližnjih potoka. No – kako javlja Jeff Swicord iz mjesta Goldvein u Virginiji – obogatiti se od zlata nije tako lako. Todd Bonshire direktor je kompleksa Monroe Park, obnovljenog kampa za traženje zlata iz 18. stoljeća u Goldveinu u Virginiji. Po profesiji povjesničar, on posjetiteljima govori o potrazi za zlatom u ovom području i o tome kako ga se može danas pronaći. "Nevjerojatno je koliko ljudi želi kupiti opremu za traženje zlata i uputiti se na potoke u regiji. Sad kad je cijena zlata dostigla gotovo tisuću osamsto dolara po unci, zanimanje za njega je poraslo vrtoglavom brzinom" - kaže Todd Bonshire. 1782. godine Thomas Jefferson, guverner Virginije i budući predsjednik Sjedinjenih Država, u svojim bilješkama o Virginiji zapisao je da je 'jedan čovjek pronašao komadić kvarca koji je sadržavao zlato', u blizini Fredericksburga. Otada se zlatna groznica raširila cijelom državom. Početkom 19. stoljeća na tom će se području izgraditi 19 rudnika zlata. Međutim, za vrijeme Drugog svjetskog rata, oni se smatraju bespotrebnima i bivaju zatvoreni. "Zlato se nalazi u kvarc stijenama, koje se kao pojas protežu istočnim Sjedinjenim Državama. Rudari bi morali iskopati na tisuće kilograma te stijene kako bi pronašli tek nekoliko unci zlata skrivenih u pukotinama. No, danas se zlato nalazi ispiranjem. Godine kiša i snijega razbile su stijene kvarca pa se zlato slilo u potoke" - objašnjava Todd Bonshire. Kako se traži zlato? "Protresanjem sita s vodom iz potoka lakše čestice isplivaju na površinu, a s njima i zlato, dok teže, kao crni pijesak u kojem ima mnogo željeza, ostanu na dnu" - objašnjava naš sugovornik. Zlato je 19 puta teže od vode. Veći grumeni manje gustoće istječu iz sita i za sobom ostavljau teže kamenčiće. No, traganje za zlatom nije lako. Bill Oliver počeo se time baviti iz hobija, nakon što je otišao u mirovinu. On je član Kluba tragača zlata Sjeverne Virginije. Kaže da im se samo na posljednjem sastanku pridružilo 10 novih članova. No, unosna otkrića su vrlo rijetka, kaže on: "Nikad ne znate kad ćete naići na pravi grumenčić. A možda nikad ni nećete. Ovdje ga nitko nije našao u posljednjih 10 godina, ali svi znaju da ih ima. Samo se nikom još nije posrećilo..." Za Billa Olivera, traganje za zlatom samo je prilika da uživa u prirodi. On kaže da u cijeloj prošloj godini nije našao zlata u vrijednosti od možda niti 20 dolara. To za njega nije hobi koji će mu donijeti zaradu. Kaže da se u Virginiji dosta novca mora uložiti u samu opremu i alat za pronalaženje zlata. Ljudi koji nešto zarade su zapravo oni koji prodaju svoju opremu, kaže on. Za većinu, međutim, čar je u uzbudljivosti same potrage. ...I sna da ćete, jednog dana, možda ipak pronaći taj veliki, dugo željeni grumen.